**Kad „pjesnik evocira zvijezde nedužnim očima:“**

**Osvrt na zbirku pjesama *Kozmolom* Gorana Gatalice**

Pjesnička zbrka Gorana Gatalice *Kozmolom* (u izdanju Biakove d.o.o., Zagreb, 2016.) sastoji se od četrdeset i sedam pjesama u prozi podijeljenih u tri ciklusa: „Pohodi kroz tminu,“ „Paljenje zvjezdane vatre“ i „Zvjezdani greben.“ Samim pogledom na naslove ciklusa, a potom i na naslove pjesama (uzmimo samo neke za primjer: „Prelamanje kozmosa,“ „Skrovišta na rubu kozmosa,“ “Vječni led,“ „Sunčeve tlapnje,“„Kasiopeja,“ ili „Meteorski pljusak“) više je nego razvidna fascinacija svemirskim prostranstvima i kozmičkim beskrajem u kojima autorova pjesnička mašta intenzivno obitava. Ovakva struktura zbirke i slijed triju pjesničkih ciklusa također nam sugerira izvjesno kretanje, odnosno putovanje iz mraka prema svjetlosti: najprije probijanje kroz tamu („nevid“) nepreglednog i nedokučivog kozmosa preko zvjezdanog svjetla i konačno izbijanje na metaforičke kozmičke obale okupane svjetlošću „stotinu milijardi zvijezda“ u pjesmi „Zavičajni busen mliječne staze“ koja zatvara zbirku (66).

Bogato pjesničko slikovlje koje uključuje zvijezde, planete, crne rupe, supernove, pulsare, vid i nevid (svjetlost i tamu), znalački imenovana zviježđa i sazviježđa, te zamišljene rubove i raspukline svemira upućuje nas na to koliko je lirski glas zadivljen, pa možemo reći i zapanjen kozmosom čije divote, veličinu i beskrajnost u ovim pjesmama neumorno i strastveno pokušava dokučiti. Zanimljivo je također da je lirski glas cijelo vrijeme skriven, osim u pjesmi „Rubovi beskraja“ u kojoj imamo jedine tragove autoreferencijalnosti: „Pjesnika prožimlju izvanzemaljski psalmi“, te „Na rubovima nedodirljiva beskraja pjesnik evocira zvijezde nedužnim očima“ (16). Ove dvije rečenice možda najbolje utjelovljuju cijelu zbirku, odnosno atmosferu i duh zbirke, jer sažimlju način na koji pjesnik doživljava svoje kozmičko putovanje i svoja kozmološka stremljenja. Autor Goran Gatalica, inače fizičar po profesiji, ovdje spaja i sljubljuje ono što je na prvi pogled nespojivo, poeziju i fiziku, umjetnost i znanost. S jedne strane, on znalački hladno i objektivno barata pojmovima koji su mu kao fizičaru dostupni i dobro poznati, a s druge strane, svemir promatra ogromnim očima djeteta kojemu je sve tako čudesno i uzbudljivo. Gatalica je u svojim pjesmama cijelo vrijeme istovremeno i pjesnik i fizičar, te je možda upravo to razlog zašto nema tog lirskog Ja s kojim bismo se mogli lakše poistovjetiti. On, naime, ne može drugačije doli kozmos pokušavati odgonetnuti iz obiju perspektiva, promatrati ga očima umjetnika i znanstvenika, te stoga lirski glas čvrsto ostaje u trećem licu.

No, to što je pjesnik/lirski glas pomalo distanciran od čitatelja ne znači da je njegova dječja zadivljenost i zanesenost manja. Kroz cijelu zbirku se provlači ono što je ljudskim bićima svojstveno, a to je vječna potraga za odgovorima, za porijeklom, svrhom, i smislom nepreglednog prostora koji nas okružuje. A da bi dobio odgovore na svoja traženja i barem pokušao dokučiti ono što nam uvijek izmiče on neprestano jukstapozicionira kozmičko i ovozemaljsko, odnosno pokušava sebi i čitatelju približiti svemir i izraziti ga u zemaljskim/ljudskim gabaritima. Metaforama poput „galije brodolomaca,“ „kozmičke olupine“ (19), „zvjezdane gondole“ (58), „zvijezde na bojim poljima“ (21), „zvjezdana ljetina“ (61), „pjena zvjezdanih katamarana“ (55), te brojnim personifikacijama gotovo neizbježnim u svakoj od pjesama („Neizreciva galaktička godina trguje sa samotnicima koji snuju mračne epifanije u odbjeglim zvijezdama“ (20), „Nevid zatire savez s otvorenim plaventilom“ (21), „Velika seoba zvijezda iskušava patničke suze“ (44), „Zvijezde pod strukom nose zabludjele jaganjce“ (53)), autor iščitava kozmos, spušta ga na Zemlju i daje mu ljudska, odnosno zemaljska svojstva jer su ona jedina čovjeku dobro poznata. Tome možemo dodati i povremene reference na biblijsku kozmologiju i kreacionizam („Nanizani osjećaji prožimlju svemir na križnome putu“ (16), „Među raspelima svježine zavezane ruke procjenjuju nebeski obzor“ (23), „Trepetljiva zvijezda proždire kožu mesije naviknutoga na umiranje uz svjetleće zvuke patnje i disanja“ (24), „Apokaliptične šifre srodne bezvremenim bogovima mrzovoljom kreacionizma nadilaze planetarne mrlje i njihovu semantičku formu“ (17)), koje kao metafore naglašavaju tu stalnu ljudsku potrebu za traženjem smisla u nečemu što se nikad ne može dokraja spoznati.

I na kraju, prozna forma pjesama u zbirci i bogata uporaba opkoračenja kao da pridonose toj nestrpljivosti i energičnosti lirskog glasa koji se imaginativno probija i krči put kroz gustu šumu nebeskih tijela i nema vremena stati već stalno hrli naprijed u sljedeći stih:

Svjetlonoša doseže krajeve galaktike zvjezdanom

ikrom prozirne aure svemira. Planeti, glasnici etera

hrle svojim determinističkim putanjama i obilaze Sunce

mimo trajanja sidoničkog dana. Elipse otežane postoja-

­njem ahela i perihela u hladnom eteru odgađaju neiz­-

disano vrijeme. Astronomski pogled na galaktičko vjež­-

balište otkriva beskonačan broj uzajamnih samoća koje

su se survale u dekade vječnosti.

(“Galaktičko vježbalište” 50)

Ova nam zbirka, stoga (baš kako to i njezin dinamičan naslov sugerira) nudi slike kozmosa koje se opiru uobičajenim predožbama koje o njemu imamo, kao golemom, hladnom, i sablazno praznom prostoru.. Kad autor u pjesmi “Šum mračnih voda” kaže da ”mahniti vjetar vrtloži i rastače zakašnjele ponore među zvjezdanim labirintima svjetlosti“ (21), onda znamo da njegov kozmos više od svega odiše energijom i žestinom, upravo kao i život u našim ovozemaljskim sferama